[image: image1.png]M\ Generalitat
). de Catalunya






DECISIÓ  06/05

Assumpte: Anunci Fisherman’s Friend 

1. Durant els mesos de febrer i març de 2005, 30 persones formulen una reclamació en relació amb l’anunci esmentat. Les persones reclamants consideren que el contingut de l’anunci és ofensiu i discriminatori per a les dones, ja que són tractades com a objecte sexual. 

2. Es localitza una emissió de l’anunci objecte de reclamació el 7 de febrer de 2005, a les 20.14 hores, a TV3.

3. El contingut de l’anunci està ambientat en un bar on es troben dos nois i una noia jugant al futbolí. Per celebrar que la noia marca un gol, el jove li ofereix un Fisherman’s Friend, el producte publicitat. Ella l’accepta, se’l posa a la boca i, en aquest precís moment, es mostra l’expressió de la protagonista, de forma exagerada, com si li faltés l’alè i intentant contenir la respiració. Aleshores inspira fortament i se li descorda la brusa, deixant al descobert una gran part dels pits de la noia. Tot seguit, el noi exclama: “Que fort!”, i ella fa un gest amb les mans amb la finalitat d’ocultar-se’ls. 

Després, una veu en off masculina diu: “Els caramels extraforts Fisherman’s Friend, t’ofereixen aquest espai”. Per acabar, apareix una imatge del producte que es publicita. 

4. El mes de gener passat va entrar en vigor la Llei orgànica 1/2004, de 28 de desembre, de mesures de protecció integral contra la violència de gènere. Aquesta llei reforça, amb una referència concreta a l'àmbit de la publicitat, que es respecti la igualtat i la dignitat de les dones. La publicitat haurà de respectar el drets de les dones oferint-ne una imatge no estereotipada ni discriminatòria, tant si s'exhibeix en els mitjans de comunicació públics com en els privats. Concretament, al títol I, capítol II, articles 10, 11, 12, 13 i 14 d'aquesta Llei s’estableixen les previsions en l'àmbit de la publicitat i dels mitjans de comunicació
5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 6 d’abril de 2005, amb la deliberació prèvia i per majoria, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que l’anunci no incompleix la normativa vigent.

No obstant això, el Consell considera que la presència d’estereotips de gènere en la publicitat és un dels factors que influeixen a perpetuar actituds socials discriminatòries envers les dones. 

En aquest marc, el Consell entén que els continguts publicitaris no han d’incloure imatges ni transmetre valors amb connotacions sexistes, els quals dificulten la conscienciació social de la necessària igualtat entre dones i homes. 

Finalment, el Consell insta totes les parts implicades en la comunicació publicitària a complir el que estableix la Llei orgànica 1/2004, de 28 de desembre, de mesures de protecció integral contra la violència de gènere en els aspectes relacionats amb la publicitat, aplicant una interpretació no restrictiva dels conceptes que, en aquest àmbit, desenvolupa la Llei. 

6. El Consell acorda comunicar aquesta decisió a les persones interessades i a Televisió de Catalunya.

Barcelona, 6 d’abril de 2005

El president,

Francesc Codina i Castillo

